Deutsche Welle

Η Deutsche Welle (Ντόιτσε Βέλε, ελλ.: Γερμανικό κύμα) είναι ένας γερμανικός δημόσιος διεθνούς εμβέλειας ραδιοτηλεοπτικός φορέας της Γερμανίας. Είναι μέλος του ARD και χρηματοδοτείται από τον προϋπολογισμό του κράτους της Γερμανίας. Η έδρα του ραδιοφωνικά είναι στη Βόννη ενώ διαδικτυακά έχει κοινή έδρα με το Βερολίνο.

Ο φορέας μεταδίδει τα προγράμματά του σε 32 γλώσσες, αρχικά μέσω βραχέων και μεσαίων κυμάτων. Από τη δεκαετία του 1990, εκπέμπει δορυφορικά, διαδικτυακά και σε κάποιες χώρες στα υπερβραχέα κύματα.


Ιστορία
Τον Αύγουστο του 1924 συστάθηκε η Deutsche Welle GmbH με ιδρυτή τον διπλωμάτη και πρωτοπόρο στο Γερμανικό ραδιόφωνο Ερνστ Λούντβιχ Βος και από τις 7 Ιανουαρίου 1926 ξεκίνησε τις εκπομπές του από το Βερολίνο. Ιδιοκτήτες του ήταν η Reichs-Rundfunk-Gesellschaft mbH (ήταν η ναυαρχίδα των περιφερειακών ραδιοφωνικών σταθμών στο γερμανικό Ράιχ) κατέχοντας το 70% και το Ελεύθερο Κράτος της Πρωσίας κατέχοντας το 30%.

Ο πρώτος πομπός μακρών κυμάτων ισχύος των 20 kW (Deutschlandsender I) στήθηκε στην πόλη Königs Wusterhausen (Βρανδεμβούργο) με συχνότητα 231 kHz καλύπτοντας όλη τη Γερμανία. Από το 1931 η Deutsche Welle εκπέμπει από το ραδιομέγαρο στην περιοχή Westend του Βερολίνου ενώ από την 1η Ιανουαρίου 1933 η Deutsche Welle GmbH πωλείται από τους παραπάνω ιδρυτές και κατόχους και απορροφάται δια συγχώνευσης στην Deutschlandsender GmbH.

Σε αρχικό στάδιο, λειτουργούσε ως παγκόσμιος ραδιοφωνικός σταθμός της Δημοκρατίας της Βαϊμάρης ενώ την περίοδο της Ναζιστικής Γερμανίας μετετράπη σε Γερμανικό ραδιοφωνικό σταθμό βραχέων κυμάτων.

Ο σταθμός ξεκίνησε επίσημα στις 3 Μαΐου του 1953 στα βραχέα κύματα με τη μετάδοση μιας προσφώνησης από τον τότε πρόεδρο της Γερμανίας Τέοντορ Χόις.

Στις 11 Ιουνίου 1953, η Deutsche Welle υπέγραψε συμφωνία με το ARD για το πρόγραμμά της το οποίο ανέλαβε η Nordwestdeutscher Rundfunk (Βορειοδυτική Γερμανική Ραδιοφωνική Εταιρεία, NWDR) που ήταν από τους ιδρυτές του ARD και λειτουργούσε αρχικά με το όνομα Ράδιο Αμβούργο. Ωστόσο, το 1955 διασπάστηκε στα σημερινά NDR στο Αμβούργο και WDR στην Κολωνία με τη δεύτερη να αναλαμβάνει το πρόγραμμά της. Τον Οκτώβριο του 1954, ο σταθμός ξεκίνησε εκπομπές στα Αγγλικά, στα Γαλλικά, στα Ισπανικά, στα Πορτογαλικά και στα Πολωνικά.

Στα τέλη του 1960 έγινε ανεξάρτητο δημόσιο σώμα, ενώ στις 7 Ιουνίου 1962 εντάχθηκε στο ARD. Τη χρονιά αυτή ξεκίνησε εκπομπές στα Περσικά, στα Τουρκικά, στα Ρωσικά, στα Πολωνικά, στα Τσέχικα, στα Σλοβακικά, στα Ουγγρικά, στα Σερβικά και στα Κροατικά. Το 1963 ξεκίνησε εκπομπές στα αφρικανικά Σουαχίλι και Χάουσα, στα Ινδονησιακά, στα Βουλγαρικά, στα Ρουμανικά και στα Σλοβενικά, ενώ ξεκίνησε τηλεοπτικά με μικρής διαρκείας ταινίες. Το 1964 άρχισε να εκπέμπει στα ελληνικά, στα ιταλικά, στα ινδικά χίντι, στα πακιστανικά ούρντου και το 1970 στα αφγανικά παστού και στα περσικά νταρί.

Με τη Γερμανική επανένωση το 1990, το Radio Berlin International της Ανατολικής Γερμανίας έπαψε να υπάρχει και, έτσι, ορισμένοι εργαζόμενοι του προσλήφθηκαν στη Deutsche Welle η οποία ανέλαβε ορισμένες εγκαταστάσεις εκπομπής του.

Η Deutsche Welle είχε αρχικά την έδρα της στην Κολωνία. Με αφορμή την 50ή επέτειο του σταθμού το 2003 (η τελετή πραγματοποιήθηκε στις 27 Ιουνίου), μετακόμισε στη Βόννη στο κτήριο Σύρμαν-Μπάου (γερμανικά: Schürmann-Bau).

Στις 6 Φεβρουαρίου 2012, η Deutsche Welle ανανέωσε την εταιρική ταυτότητα εμφανίζοντας μόνο το ακρωνύμιο DW.

Τηλεοπτικός σταθμός

Η DW-TV είναι ο γερμανικός δημόσιος διεθνούς εμβέλειας τηλεοπτικός σταθμός της Deutsche Welle. Η κεντρική ροή του καναλιού είναι στο Βερολίνο ενώ η αγγλική έκδοση του καναλιού μεταδίδεται διεθνώς.

Ξεκίνησε στις 22 Αυγούστου 1988 ως RIAS-TV ανήκοντας στην Rundfunk im amerikanischen Sektor η οποία αποτέλεσε τη ραδιοφωνική εταιρεία που έστησαν οι Ένοπλες Δυνάμεις των ΗΠΑ στο Δυτικό Βερολίνο μετά το Β΄ Παγκόσμιο Πόλεμο.

Η πτώση του τείχους του Βερολίνου και η Γερμανική επανένωση έφεραν ως αποτέλεσμα τη μεταφορά του καναλιού στη Deutsche Welle και τη μετατροπή του στο ομότιτλο DW-TV από την 1η Απριλίου 1992 με γερμανική και αγγλική ροή. Το 1993 προστέθηκαν εκπομπές στα ισπανικά και στην πορεία στα αραβικά ενώ από το 1995 εκπέμπει με εικοσιτετράωρη ροή.

Στις 6 Φεβρουαρίου 2012, η Deutsche Welle στα πλαίσια της ανανέωσης της εταιρικής του ταυτότητας εμφανίζεται τηλεοπτικά με το ακρωνύμιο DW ανανεώνοντας το πρόγραμμά του.

Η Deutsche Welle στην Ελλάδα
Το κανάλι αναμεταδιδόταν ελεύθερα επίγεια ψηφιακά στην Ελλάδα, από μία εκ των συχνοτήτων της ΕΡΤ, για τουλάχιστον δέκα ολόκληρα χρόνια, ειδικότερα στην έντονη περίοδο της οικονομικής κρίσης στη χώρα, από τις 19 Μαρτίου 2012 μέχρι τις 3 Μαρτίου 2022. Επίσης, κατά τη διάρκεια της Δικτατορίας της 21 Απριλίου του 1967, η ελληνική εκπομπή του ραδιοφώνου στα βραχέα, ήταν μια σημαντική πηγή ενημέρωσης των Ελλήνων πολιτών για θέματα εσωτερικής και εξωτερικής πολιτικής, καθώς και βήμα των αντιπάλων της Χούντας των Συνταγματαρχών, λόγω της αυστηρής λογοκρισίας που υπήρχε στη χώρα.

Από το 2021, η Ντόιτσε Βέλε συνεργάζεται με τον ΣΚΑΪ ο οποίος μεταδίδει (και ραδιοφωνικά και τηλεοπτικά) ζωντανά ρεπορτάζ με δημοσιογράφους της ελληνικής υπηρεσίας να συνδέονται με παρουσιαστές του καναλιού. Επίσης, πολλά άρθρα της Ντόιτσε Βέλε στα ελληνικά αναδημοσιεύονται σε ελληνικές ιστοσελίδες. Επιπλέον, επανεντάχθηκε στην ΕΡΤ από τις 27 Μαρτίου 2024 εκπέμποντας μέσω της υβριδικής πλατφόρμας ERTFLIX στο διαδίκτυο και στις έξυπνες τηλεοπτικές συσκευές.

Όπως ανακοινώθηκε τον Φεβρουάριο του 2026, από την 1η Ιανουαρίου 2027 καταργείται πλήρως το ιστορικό Ελληνικό πρόγραμμα της Deutsche Welle στο πλαίσιο ευρύτερων μαζικών περικοπών.

Λογότυπα
Διεθνής ραδιοφωνικός σταθμός
 120px 120px 120px 120px 120px 1953 - 1992 1992 - 1995 1995 - 2005 2005 - 2012 2012 - σήμερα

Διεθνής τηλεοπτικός σταθμός
 120px 120px 120px 120px 120px 1988 - 1992 1992 - 1995 1995 - 2005 2005 - 2012 2012 - σήμερα

Παραπομπές

Εξωτερικοί σύνδεσμοι

Επίσημη ιστοσελίδα DW - Ελληνική έκδοση


Κατηγορία:Ειδησεογραφικοί τηλεοπτικοί σταθμοί
Κατηγορία:Γερμανικοί τηλεοπτικοί σταθμοί
Κατηγορία:Δορυφορικοί τηλεοπτικοί σταθμοί
Κατηγορία:Τηλεοπτικοί σταθμοί
Κατηγορία:Ραδιοφωνικοί σταθμοί
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1992
Κατηγορία:Ελληνογερμανικές σχέσεις